HRVATSKI AKADEMSKI VESLAČKI KLUB MLADOST

U cilju unapređenja i sređivanja sustava HAVK Mladost (dalje Klub) Upravni odbor je na svojoj sjednici 15. listopada 1996. donio

KODEKS SPORTSKOG PONAŠANJA 

Članak 1.

U Klubu se određuje status i rang veslača, veslačica i trenera samo prema sportskoj selekciji temeljenoj na rezultatima na veslačkoj stazi.
Stručni odbor treba do 30.10.1996. godine izraditi cjelokupni Sustav selekcije veslača, koji će vrijediti na neodređeno vrijeme i s kojim se moraju upoznati svi treneri i veslači prije nego što potpišu Izjavu o prihvaćanju Kodeksa sportskog ponašanja u HAVK Mladost (u daljnjem tekstu: Kodeks).

Članak 2.

Treneri su dužni pravovremeno ispitati i međusobno isprobati sve veslačice i veslače u dovoljno navrata i u dovoljnom vremenu na temelju Sustava selekcije iz članka 1. Kodeksa u cilju utvrđivanja njihove prave vrijednosti kao temelja za sastavljanje natjecateljskih posada.

Članak 3.

Sastav svih momčadi određuje Stručni odbor Kluba na prijedlog glavnog trenera. Time se osigurava objektivno sastavljanje momčadi.

Članak 4.

Stručni odbor na prijedlog glavnog trenera imenuje trenera za svakog veslača odnosno svaku pojedinu posadu za svaku natjecateljsku sezonu. U trenažnom procesu treninge mogu voditi i nadzirati i drugi treneri, ali je samo jedan trener odgovoran za izvršenje programa rada iz članka 13. ovog Kodeksa i za sportski rezultat pojedine posade.
Članak 5.

Veslačice i veslači nemaju pravo birati trenera. Ako imaju primjedbe na rad trenera, trebaju ih iznijeti Stručnom odboru, koji ih je dužan ispitati i razmotriti s drugim trenerima i veslačima. Nakon ovog postupka predsjednik Stručnog odbora dužan je poduzeti potrebne mjere za poboljšanje rada trenera ili obavijestiti veslača da su primjedbe neutemeljene.

Članak 6. 

Veslačice i veslači nemaju pravo  određivati s kime će trenirati i nastupati. Mogu izraziti mišljenje ili prijedlog Stručnom odboru. Tko bi ucjenjivao tijela kluba i trenere u svezi ovog pravila, Stručni odbor ga automatski isključuje iz regatnog sastava Kluba.

Članak 7.

Veslačice i veslači moraju ispunjavati cjelokupni program treninga po obujmu i intenzitetu.
Ako dođe do subjektivnog neispunjavanja, Stručni odbor isključuje veslača iz regatne momčadi Kluba. Odstupanje od realizacije treninga može biti samo uslijed objektivnih okolnosti, kao npr. bolest potvrđena od liječnika kojeg odredi Stručni odbor. Ako neke i objektivne okolnosti traju predugo, Stručni odbor treba pravovremeno odlučiti da li se neki veslač izdvaja iz treninga u nekoj godini, dok se trajno ne riješe problemi koji onemogućuju potpuno ispunjenje programa treninga.

Članak 8.

Veslačice i veslači Kluba trebaju obvezno potpuno sudjelovati na pripremama koje organizira Klub ili hrvatska reprezentacija.

Članak 9.

Veslačice i veslači su dužni natjecati se sa svim svojim raspoloživim sposobnostima i izveslati svaku utrku do kraja. Odustajanje od utrke smatra se povredom sportske etike i klupske discipline, pa je trener posade dužan prijaviti slučaj Disciplinskoj komisiji.

Članak 10.

Sve aktivnosti u sportskom radu odvijaju se prvenstveno u suradnji veslača, trenera i Stručnog odbora.
Upravni odbor, predsjednik Kluba i druga upravno-administrativna tijela kluba ne utječu izravno na veslačice i veslače u pogledu sportskog rada. Upravna i administrativna tijela Kluba prema veslačima i trenerima obvezno postupaju u koordinaciji sa Stručnim odborom.

Članak 11.

Veslačice i veslači se trebaju pridržavati pravila sportskog života, kao bi mogli u potpunosti ispunjavati program priprema i natjecanja.

Članak 12.

Na pripremama i regatama svi treneri, veslačice i veslači trebaju se posebno savjesno pridržavati discipline i uputa vođe puta i delegata Kluba.

Članak 13.

Glavni trener Kluba treba načiniti program priprema i nastupa u svakoj regatnoj sezoni do 15. 10. tekuće godine. 
Stručni odbor je dužan Upravnom odboru podnijeti sve programe na usvajanje do 31. 10. tekuće godine.

Članak 14.

U ugovorima o međusobnim odnosima Kluba i najkvalitetnijih veslačica i veslača treba se navesti obveza pridržavanja pravila i normi ovog Kodeksa.

Članak 15.

Regatne veslačice i veslači dužni su bez odstupanja nastupati u važećim dresovima HAVK Mladost, služeći se svim rekvizitima (npr. veslima) u bojama i obliku kojeg propisuje Klub.

Članak 16.

Svi treneri, veslačice i veslači dužni su pažljivo
postupati s klupskim rekvizitima i drugom imovinom. U slučaju da je oštete ili unište zbog subjektivne nepažnje ili nemara, trebaju Klubu platiti određenu naknadu, koju će za svaki pojedini slučaj štete odrediti Upravni odbor na prijedlog Stručnog odbora.

Članak 17.

Za moguća tumačenja, proširenja i razjašnjenja članaka ovog Kodeksa nadležan je Upravni odbor HAVK Mladost.

Članak 18.

Ovaj Kodeks se primjenjuje na neodređeno vrijeme. 

Članak 19.

Ovaj Kodeks stupa na snagu danom donošenja, a primjenjuje se na pojedine trenere, veslačice i veslače od dana potpisa Izjave o njegovom prihvaćanju.

		Predsjednik HAVK Mladost

Pravomil Barin, dipl. oec